Työ- ja elinkeinoministeriö

PL 32

00023 valtioneuvosto

Lausuntopyyntö 6.9.2016 TEM/1293/03.01.01/2016; TEM044:00/2016

Luonnos hallituksen esitykseksi laeiksi julkisesta työvoima-ja yrityspalvelusta annetun lain, työttömyysturvalain ja työsopimuslain muuttamisesta

Kunnallinen työmarkkinalaitos lausuu luonnoksesta pääosin siltä osin kuin se liittyy työoikeudelliseen lainsäädäntöön. Muilta osin työmarkkinalaitos viittaa Suomen kuntaliiton asiasta antamaan lausuntoon. Kunnallinen työmarkkinalaitos haluaa kuitenkin kiinnittää joitain huomiota Suomen kuntaliiton lausunnon ohella jäljempänä mainittuihin seikkoihin.

**Työoikeudellinen lainsäädäntö**

Rekrytointikokeiluun (JTYL) liittyen esitetään työsopimuslain 1 luvun 4 §:n koeaikaa koskevan säännöksen muuttamista siten, että rekrytointikokeilun kestoaika vähennettäisiin työsuhteessa sovellettavan koeajan enimmäisajasta, mikäli työnantaja palkkaa kokeilijan samoihin tai samankaltaisiin töihin.

Esitys, joka periaatteeltaan vastaa vuokratyöntekijästä säädettyä, on sinänsä hyväksyttävissä. Esityksen sanamuoto ”on ennen työsuhteeseen palkkaamista” ei ajallisesti rajoita kokeiluajan vähentämistä siitä riippumatta milloin työsuhde syntyy (tosin ei vuokratyöntekijänkään osalta nykyisin ”vuokratyösuhteen päätyttyä”). Vaikka esityksen perusteluissa todetaan, että säännöstä sovelletaan vastaavalla tavalla kuin voimassaolevaa vuokratyöntekijöitä koskevaa säännöstä, olisi selkeämpää todeta periaatteet tässäkin esityksessä mm. siltä osin, että vähennystä ei tehdä jos kokeilun ja työsuhteen välillä on kulunut ”pitkähkö aika`”. Periaatteiden löytäminen vuoden 2008 hallituksen esityksen perusteluista ei käytännön työelämän näkökulmasta ole vaivatonta.

Työsopimuslain väliaikainen 13 luvun 6 § esitetään vakinaistettavaksi. Esitys on tältä osin perusteltu ja tarpeellinen kuntien työllistämisvelvoitetta ja työsopimuslain työn tarjoamisvelvoitetta koskevan ristiriidan poistamiseksi.

Esityksen mukaan 6 §:n 2 momentin 3- kohta kuitenkin poistettaisiin. Esityksen perustelujen mukaan säännöksen merkitys on jäänyt varsin pieneksi sen tiukahkojen soveltamisedellytysten vuoksi ja toisaalta työsopimuslakia ei ylipäätänsä sovelleta säännöksessä mainittuihin ei-työsuhteisiin työnteon muotoihin. Sääntely jäisi työsopimuslain työntarjoamisvelvollisuutta koskevien säännösten varaan.

Ko. säännöksen merkitys käytännössä on ilmeisesti koettu tarpeelliseksi työpajatoiminnan näkökulmasta. Tästä syystä säännöksen tarpeellisuutta on syytä vielä harkita sen jälkeen, kun asiasta on saatu lausunnot työpajatoimintaa edustavilta tahoilta.

**Laki julkisesta työvoima- ja yrityspalvelusta sekä työttömyysturvalaki**

**Työntekijän haastattelu ja työllistymissuunnitelma**

Esityksessä ehdotetaan työttömän työnhakijan haastattelua kolmen kuukauden välein. Tässä ei olisi harkinnanvaraa vaan säännös olisi ehdoton. Haastattelun laatuvaatimuksiin ja mm. työkyvyn arviointiin tulisi kiinnittää huomiota.

**Työttömyysetuudella tuettu työnhakijan omaehtoinen opiskelu**

Esitetty laajennus työttömän työnhakijan opiskelusta työttömyysetuudella on perusteltua työmarkkinakelpoisuuden parantamiseksi, vaikka opiskelun rahoituksen tulisikin normaalitilanteessa pääsääntöisesti tapahtua sitä varten luodun tukijärjestelmän kautta.

**Palkkatuen ja starttirahan rahoitus**

Esityksessä ehdotetaan valtion rahoittamien työttömyysetuuksien eli työmarkkinatuen, peruspäivärahan ja ansiopäivärahan perusosan käyttömahdollisuutta laajennettaisiin työttömyyden ja työllistymistä edistävien palveluiden aikaisen toimeentuloturvan lisäksi palkkatuen ja starttirahan rahoittamiseen.

Esitys on kannatettava työttömien työnhakijoiden työllistymisen edistämiseksi.

**Tiedonsaantioikeus**

Ehdotettu muutos tietojen antamisesta kunnille työttömistä työnhakijoista, joille on maksettu työmarkkinatukea työttömyyden perusteella vähintään 200 päivää, on perusteltu.

**Taloudelliset vaikutukset**

Esitykseen on kirjattu taloudellisiin vaikutuksiin kuntien osalta mm. seuraavaa:

”Kuntien palkkatuetun työn tarjoamisesta aiheutuvat menot voivat kasvaa työssäoloehdon muutoksen seurauksena, jos kunnat tarjoavat nykyistä pitempiä palkkatukijaksoja varmistaakseen työssäoloehdon kertymisen. Jos kunnat eivät järjestä palkkatuettua työtä vähintään 35 viikoksi eikä palkkatuetussa työssä ollut työllisty avoimille työmarkkinoille tai jonkun muun työnantajan palvelukseen palkkatuella, kuntien työmarkkinatukimenot kasvavat työssäoloehdon muutoksen seurauksena.”

KT pitää tärkeänä, että työttömyyspäivärahaa koskevat ratkaisut ovat yhteen sovitettavissa ansioturvaan valmisteltavien uudistusten kanssa.

KT Kuntatyönantajat katsoo, että esitetyt muutokset eivät saa vaikuttaa kuntien taloudellista asemaa heikentävästi.

KUNNALLINEN TYÖMARKKINALAITOS

Neuvottelupäällikkö Sari Ojanen

Työmarkkinalakimies Jouko Hämäläinen